
1. Η Πρακτική́ Άσκηση εξετάζεται; Σε ποιο εξάμηνο δηλώνεται; Πώς βαθμολογείται; Πότε καταχωρείται ο βαθμός; 
Το μάθημα της Πρακτικής Άσκησης ΔΕΝ εξετάζεται. Αναγράφεται στο πρόγραμμα της εξεταστικής μόνο για τυπικούς λόγους.
Η Πρακτική Άσκηση πραγματοποιείται με φυσική́ παρουσία των ασκούμενων φοιτητών σε συνεργαζόμενους φορείς υποδοχής (επιχειρήσεις, οργανισμούς, κλπ.) όπου το ωράριο είναι πενθήμερο 8ωρο. Οι φοιτητές μπορούν να επιλέξουν το μάθημα μόνο μια φορά κατά τη διάρκεια των σπουδών τους (είτε στο 7ο είτε στο 8ο εξάμηνο).
Με βάση κυρίως την αξιολόγηση του φορέα υποδοχής, και δευτερευόντως των φοιτητών, καταχωρούνται οι βαθμοί́ στο μάθημα της Πρακτικής Άσκησης από́ τον Υπεύθυνο Πρακτικής Άσκησης του Τμήματος κατά την εξεταστική́ περίοδο Σεπτέμβριου και η ανάρτηση των βαθμολογιών γίνεται εντός του μηνός Οκτωβρίου εκάστου έτους. 
Η διάρκεια της πρακτικής άσκησης είναι τρεις (3) μήνες και το διάστημα των 3 μηνών μπορεί να είναι από τον Μάρτιο έως τον Σεπτέμβριο. 
Δικαίωμα συμμετοχής στο πρόγραμμα πρακτικής άσκησης έχουν φοιτητές του 7ου ή μεγαλύτερου εξάμηνου σπουδών οι οποίοι έχουν δηλώσει το μάθημα επιλογής. 

2. Ποιο είναι το χρονοδιάγραμμα κάθε ακαδημαϊκό έτος;
Σε μια τυπική ακαδημαϊκή χρονιά το χρονοδιάγραμμα με παρεκκλίσεις είναι το ακόλουθο:
· Μήνας Δεκέμβριος: Με ανακοίνωση στον ιστότοπο του Τμήματος και του προγράμματος Πρακτικής Άσκησης ενημερώνονται οι φοιτητές για το πρόγραμμα ΠΑ που θα τρέξει το νέο έτος
· Μήνας Ιανουάριος: Αναρτάται στον ιστότοπο του Τμήματος και του προγράμματος Πρακτικής Άσκησης η πρόσκληση για αιτήσεις συμμετοχής στο πρόγραμμα πρακτικής άσκησης στην οποία καθορίζονται τα δικαιολογητικά, τα κριτήρια επιλογής, η διαδικασία και οι προθεσμίες
· Μήνες Ιανουάριος-Φεβρουάριος: Κατατίθενται οι αιτήσεις, ανακοινώνονται τα προσωρινά αποτελέσματα και μετά την εξέταση ενδεχόμενων ενστάσεων  ανακοινώνονται τα οριστικά αποτελέσματα
· Μήνες Μάρτιος-Σεπτέμβριος: εκπόνηση Πρακτικής Άσκησης τριών (3) μηνών σε εταιρία/οργανισμό σε αντικείμενο σχετικό με τις σπουδές του Τμήματος

3. Ποιο είναι το πρώτο βήμα στη διαδικασία που θα πρέπει να ακολουθήσω για να κάνω Πρακτική Άσκηση;
Αφού προκηρυχθεί η πρόσκληση για Πρακτική Άσκηση και αναρτηθεί στην ιστοσελίδα του Τμήματος (https://www.ds.unipi.gr/), καθώς και στην ιστοσελίδα της Πρακτικής Άσκησης (https://praktiki.unipi.gr/dit/), υποβάλλετε ηλεκτρονική́ αίτηση ακολουθώντας τις οδηγίες. 
Εντός 3 εργάσιμων ημερών από την ανάρτηση των προσωρινών αποτελεσμάτων παρέχεται στους φοιτητές δικαίωμα ένστασης. Μετά την παρέλευση των 3 ημερών οριστικοποιούνται τα αποτελέσματα και η λίστα των συμμετεχόντων στην Πρακτική Άσκηση εγκρίνεται από την Γενική Συνέλευση του Τμήματος, η οποία ανακοινώνεται λαμβάνοντας υπόψη σε κάθε περίπτωση θέματα προσωπικών δεδομένων.
Στην ανακοίνωση αναγράφονται μεταξύ άλλων το εξάμηνο, οι διαθέσιμες θέσεις Π.Α., η διάρκεια και το χρονικό διάστημα που μπορούν να την υλοποιήσουν, η τελική ημερομηνία εκπρόθεσμης αίτησης, αναλυτικά τα Κριτήρια με τα οποία θα πραγματοποιηθεί η Αξιολόγηση και Επιλογή τους, τα έντυπα που απαιτούνται να επισυνάψουν στην αίτησή τους (Βιογραφικό Σημείωμα, αποδεικτικά ΑΜΚΑ, ΑΦΜ, ΑΜΕΑ όπως αναλύονται παρακάτω) και η Διαδικασία Ενστάσεων. 
Λόγω της χρηματοδότησης από το ΕΣΠΑ και του σκοπού του προγράμματος πρακτικής άσκησης, οι υποψήφιοι που τελικά θα επιλεγούν για Π.Α. θα πρέπει, όταν τους ζητηθεί από το Γραφείο Πρακτικής Άσκησης, να υποβάλλουν τα εξής έντυπα:
· Υπεύθυνη Δήλωση (Υ.Δ.) ότι δεν θα εργάζονται με σχέση εξαρτημένης εργασίας κατά την περίοδο της πρακτικής άσκησης και ότι δεν θα έχουν οποιαδήποτε συγγένεια με άτομο που ανήκει στον Φορέα Υποδοχής που θα υλοποιήσουν την Π.Α.. Την ενυπόγραφη δήλωση αυτή την υποβάλουν στην ηλεκτρονική πλατφόρμα της πρακτικής άσκησης, όπου υπάρχει ήδη πρότυπο.
· Φωτοτυπία Αστυνομικής Ταυτότητας ή Διαβατηρίου
· Αποδεικτικό Τραπεζικού Λογαριασμού στο οποίο θα αναγράφεται ευκρινώς ο Αρ. Τρ. Λογαριασμού, το IBAN και το όνομα του Δικαιούχου (σε περίπτωση που ο/η ασκούμενος/η είναι συνδικαιούχος, το όνομα του/της θα πρέπει να αναφέρεται πρώτο). 
· Βεβαίωση Απογραφής ΈΦΚΑ ως αποδεικτικό για τον Αριθμό Μητρώου Ασφαλισμένου ΙΚΑ. (Όσοι δεν έχετε Αριθμό μητρώου ΙΚΑ θα πρέπει να κλείσετε άμεσα ραντεβού στον ΕΦΚΑ. Πιθανόν να σας ζητήσουν από τον ΕΦΚΑ κάποια βεβαίωση πρακτικής. Επειδή δεν μπορούμε να σας δώσουμε τέτοια βεβαίωση θα πείτε στον ΕΦΚΑ ότι μπορείτε να τους στείλετε ηλεκτρονικά τη σύμβαση όταν εγκριθεί ή να τους δώσετε βεβαίωση σπουδών που θα ζητήσετε από τη Γραμματεία).

4. Υπάρχουν προϋποθέσεις που θα πρέπει να πληρώ για να κάνω Πρακτική Άσκηση;
Ναι. Δικαίωμα συμμετοχής στο πρόγραμμα έχουν μόνο οι φοιτητές που πληρούν όλα τα παρακάτω:
· Δεν εργάζονται κατά τη διάρκεια της Πρακτικής τους Άσκησης με οποιαδήποτε σχέση εργασίας (μπορούν να εργάζονται μόνο τις ημέρες και ώρες εκτός του ωραρίου της πρακτικής),
· Δεν είναι δικαιούχοι επιδόματος ανεργίας (κόβεται το επίδομα κατά την διάρκεια της πρακτικής),
· Δεν είναι επιτηδευματίες,
· Δεν είναι εταίροι ή μέτοχοι νομικής οντότητας.
   
5. Λαμβάνω επίδομα αναπηρίας/ασθενείας/σύνταξη. Θα κοπεί κατά τη διάρκεια της πρακτικής μου; 
Όχι, τα επιδόματα και οι συντάξεις δεν επηρεάζονται από την εκπόνηση της Π.Α καθώς δεν αποτελεί εργασία, αλλά εκπαιδευτική διαδικασία η οποία διενεργείται κανονικά και με την ολοκλήρωση της θα αποπληρωθεί.

6. Ποια είναι τα ακαδημαϊκά κριτήρια επιλογής των φοιτητών;    
Η επιλογή των φοιτητών για την Π.Α. γίνεται με βάση τα παρακάτω κριτήρια: 
1. Μέσος Όρος (Μ.Ο.) βαθμολογίας μαθημάτων με μέγιστο το δέκα (10) ως και την εξεταστική περίοδο του Σεπτεμβρίου του προηγούμενου ακαδημαϊκού έτους, πολλαπλασιαζόμενο με συντελεστή βαρύτητας 60%
2. Συντελεστής Ολοκλήρωσης Μαθημάτων (Σ.Ο.Μ.) με μέγιστο τη μονάδα (1), που είναι το κλάσμα του αριθμού μαθημάτων (Α.Μ) στα οποία έχουν εξεταστεί επιτυχώς ως και την εξεταστική περίοδο του Σεπτεμβρίου του προηγούμενου ακαδημαϊκού έτους, διαιρούμενο με το συνολικό αριθμό μαθημάτων (Σ.Α.Μ) 
· που απαιτείται για τη λήψη πτυχίου  - για ΠΑ σε εξάμηνο μεγαλύτερο του 8ου
· έως το προηγούμενο ολοκληρωμένο ακαδημαϊκό έτους - για ΠΑ σε εξάμηνο μικρότερο ή ίσο του 8ου 
              πολλαπλασιαζόμενο με συντελεστή βαρύτητας 40%
Το σύνολο των μονάδων βαθμολόγησης, με άριστα το δέκα (10), κάθε υποψήφιου προκύπτει από την παρακάτω σχέση: 
Σ = 0,6 x Μ.Ο. + 4 x Σ.O.M.

7. Υπάρχει κάποια προτεραιότητα στην επιλογή φοιτητών που ανήκουν σε κάποια ειδική κατηγορία κοινωνικών κριτηρίων;
Οι φοιτητές/τριες που εμπίπτουν στην κατηγορία κοινωνικών κριτηρίων (πολύτεκνη οικογένεια ή τρίτεκνη οικογένεια, ορφανός από 1 γονέα, ορφανός από 2 γονείς, μονογονεϊκή οικογένεια) θα πρέπει να επισυνάπτουν στην αίτησή τους το απαραίτητο αποδεικτικό για να συμμετέχουν στο Πρόγραμμα Π.Α., καταλαμβάνοντας ανεξαρτήτως σειράς κατάταξης τους το 5% των διαθέσιμων θέσεων του Τμήματος. Σε περίπτωση που το πλήθος φοιτητών που εμπίπτουν στην κατηγορία κοινωνικών κριτηρίων είναι μεγαλύτερο του 5%, οι φοιτητές/τριες κατατάσσονται μεταξύ τους βάσει των ακαδημαϊκών κριτηρίων και οι πλέον του 5% συμπεριλαμβάνονται στους υπόλοιπους φοιτητές/τριες του Τμήματος και κατατάσσονται βάσει των ακαδημαϊκών κριτηρίων.

8. Υπάρχει κάποια προτεραιότητα στην επιλογή φοιτητών που ανήκουν σε κάποια κατηγορία ΑμεΑ;
Οι φοιτητές/τριες που ανήκουν στην κατηγορία ΑΜΕΑ (ΑΜΕΑ ή σοβαρό πρόβλημα Υγείας) θα πρέπει να επισυνάπτουν στην αίτησή τους το απαραίτητο αποδεικτικό για να συμμετέχουν στο Πρόγραμμα Π.Α., καταλαμβάνοντας ανεξαρτήτως σειράς κατάταξης τους το 5% των διαθέσιμων θέσεων του Τμήματος. Σε περίπτωση που το πλήθος φοιτητών που εμπίπτουν στην κατηγορία ΑΜΕΑ είναι μεγαλύτερο του 5%, οι φοιτητές/τριες κατατάσσονται μεταξύ τους βάσει των ακαδημαϊκών κριτηρίων και οι πλέον του 5% συμπεριλαμβάνονται στους υπόλοιπους φοιτητές/τριες του Τμήματος και κατατάσσονται βάσει των ακαδημαϊκών κριτηρίων.

9. Τι γίνεται αν συμπεριλαμβάνομαι στη λίστα των επιλεγέντων φοιτητών αλλά με την ένδειξη επιλαχών/επιλαχούσα;
Ανάλογα με τις διαθέσιμες θέσεις και τις αιτήσεις, η λίστα με τους επιλεγέντες φοιτητές μπορεί να περιλαμβάνει επιλαχόντες φοιτητές. Οι επιλαχόντες μπορεί να κληθούν εφόσον κάποιοι άλλοι που προηγούνται στη λίστα δεν προχωρήσουν στην εκπόνηση Πρακτικής Άσκησης για κάποιο λόγο. Επίσης αν υπάρχουν διαθέσιμες θέσεις από άλλα Τμήματα, μπορούν να διατεθούν για να καλυφθούν κάποιοι ή όλοι οι επιλαχόντες. 

10. Ποια είναι η διαδικασία παραίτησης από μια Πρακτική Άσκηση και γιατί είναι σημαντικό να γίνεται άμεσα μόλις το αποφασίσετε;
Επειδή για οποιοδήποτε λόγο μπορεί να μην επιθυμείτε να εκπονήσετε την ΠΑ, παρότι έχετε επιλεγεί, θα πρέπει να στείλετε το συντομότερο μια υπεύθυνη δήλωση («παραίτηση για προσωπικούς λόγους») στο Γραφείο με κοινοποίηση (cc) την Γραμματεία για να προχωρήσει η διαγραφή. Είναι σημαντικό να γίνει άμεσα η υπεύθυνη δήλωση προς το γραφείο, διότι μόνο έτσι μπορεί το γραφείο να ενημερώσει κάποιον επιλαχόντα φοιτητή ότι θα μπορέσει εκείνος να κάνει την πρακτική του άσκηση.

11. Τι γίνεται όταν έχω επιλεγεί να εκπονήσω πρακτική άσκηση;
Όσοι φοιτητές επιλεγούν για Πρακτική Άσκηση θα πρέπει να καταχωρήσουν τα υπόλοιπα προσωπικά στοιχεία τους στην ηλεκτρονική πλατφόρμα της πρακτικής άσκησης “e-praktiki”.
Αφού γίνει ο έλεγχος των επιτυχόντων φοιτητών από το Γραφείο Πρακτικής, θα σταλεί ένα ενημερωτικό email με τα βήματα που θα πρέπει να γίνουν. 
Θα χρειαστεί να συμπληρωθούν και να ελεγχθούν τα υπόλοιπα στοιχεία των φοιτητών για να προχωρήσει η διαδικασία. 
ΣΗΜΑΝΤΙΚΟ: Όταν κάποιος φοιτητής/τρια έχει συμφωνήσει με τον φορέα στον οποίο θα πραγματοποιήσει την πρακτική του, θα πρέπει να ενημερώνει με email άμεσα και τουλάχιστον 2 εβδομάδες πριν την έναρξη της πρακτικής γιατί υπάρχει μια διαδικασία με τις αναθέσεις και την έγκριση των συμβάσεων που προηγείται της έναρξης της πρακτικής. 

12. Πως επιλέγω σε ποιον φορέα θα κάνω Πρακτική Άσκηση;
Η επιλογή του φορέα υποδοχής από τους φοιτητές γίνεται μέσω της ηλεκτρονικής πλατφόρμας της πρακτικής “e-praktiki” με τις εξής ενέργειες:
· Επιλογή θέσεων ενδιαφέροντος: επιλέγουν οι φοιτητές μέσα από την πλατφόρμα τις θέσεις που τους ενδιαφέρουν για πρακτική
· Αποστέλλεται σχετικό e-mail ενδιαφέροντος μέσω της πλατφόρμας στις επιλεγμένες εταιρίες που έχουν κάνει τη σχετική ανάρτηση των επιλεγμένων θέσεων, οι οποίες έχουν ταυτόχρονα και πρόσβαση στα βιογραφικά των φοιτητών.
· Εφόσον υπάρξει ενδιαφέρον από κάποια εταιρία (μετά τον έλεγχο των βιογραφικών των φοιτητών) αποστέλλεται σχετικό e-mail στον φοιτητή/τρια με σκοπό να πραγματοποιηθεί  συνέντευξη. 
· Προτείνεται επίσης να προχωρήσει αυτή η διαδικασία και τηλεφωνικώς. Μπορούν οι φοιτητές να καλούν τις εταιρείες που τους ενδιαφέρουν και τανάπαλιν. 
· Αποδοχή επιλογής φοιτητή/τριας από τις εταιρίες μέσω της πλατφόρμας.
· Τελική επιλογή - αποδοχή θέσης από τον φοιτητή/τρια μέσω της πλατφόρμας.
· Οριστικοποίηση της τελικής επιλογής θέσης του φοιτητή/τριας από το Γραφείο Πρακτικής Άσκησης.
· Αφού γίνει η αντιστοίχιση φοιτητή-φορέα στην πλατφόρμα, τότε προχωράει η διαδικασία προετοιμασίας της σύμβασης.

13. Ποιες εταιρίες και οργανισμοί είναι διαθέσιμες προς επιλογή; 
Δεν είναι εκ των προτέρων γνωστό ποιες εταιρίες και οργανισμοί είναι διαθέσιμες προς επιλογή, καθώς η συνεργασία ενός φορέα με το πρόγραμμα της Πρακτικής Άσκησης λήγει κάθε ακαδημαϊκό έτος. Το αν ένας φορέας θα ενταχθεί στο πρόγραμμα εξαρτάται άμεσα από τις ανάγκες που έχει για εργατικό δυναμικό την κάθε χρονική στιγμή. Ωστόσο οι περισότεροι φορείς (τουλάχιστον οι μεγάλες εταιρίες και οι μεγάλοι οργανισμοί) ανανεώνουν τη συνεργασία τους προσφέροντας εκ νέου θέσεις εργασίας. Μπορείτε να δείτε τους ενεργούς φορείς στο ΑΤΛΑΣ και στο e-praktiki. Αν κάποιος φορέας είναι ενεργός μόνο στο ΑΤΛΑΣ θα πρέπει να εγγραφεί στο e-praktiki για να γίνει η αντιστοίχιση με τους φοιτητές. 

14. Θέλω να κάνω Πρακτική σε μία εταιρία που δεν είναι εγγεγραμμένη στο Πρόγραμμα της Πρακτικής Άσκησης. Υπάρχει αυτή τη δυνατότητα;
Ναι. Οι φοιτητές μπορούν να προτείνουν κάποια εταιρία για την πραγματοποίηση της Πρακτικής Άσκησης, ακόμα και αν αυτή δεν είναι στις αρχικά συνεργαζόμενες με το πρόγραμμα εταιρίες. Σε αυτήν την περίπτωση, οι φοιτητές θα πρέπει να δώσουν τα στοιχεία επικοινωνίας της προτεινόμενης εταιρίας στο Γραφείο Πρακτικής Άσκησης ή να ενημερώσουν την εν λόγω εταιρία να στείλει σχετικό e-mail ενδιαφέροντος. Στη συνέχεια, το Γραφείο Πρακτικής θα στείλει μια πρόταση συνεργασίας στον φορέα με σχετικές οδηγίες για την εγγραφή στο ΑΤΛΑΣ και στο e-praktiki και την ανάρτηση των θέσεων εργασίας.

15. Υπάρχει περίπτωση να μη με επιλέξει κανένας φορέας για να πραγματοποιήσω εκεί την Πρακτική μου;
Δυνητικά υπάρχει αυτή η πιθανότητα, αν και μέχρι σήμερα δεν έχει συμβεί ποτέ. Στην ακραία αυτήν περίπτωση, το Γραφείο Πρακτικής Άσκησης αναλαμβάνει, κατόπιν συνεννόησης με τον/την φοιτητή/τρια σχετικά με τις προτιμήσεις του/της, να βρει τον φορέα υποδοχής.    

16. Υπάρχει η δυνατότητα να αλλάξω φορέα κατά την διάρκεια της πρακτικής μου;
Η αλλαγή φορέα είναι εφικτή μόνον όταν υπάρχουν σοβαροί λόγοι. 

17. Πως θα μπορέσω να εξεταστώ στα άλλα μαθήματα τις ημέρες που θα πραγματοποιώ την Πρακτική μου;
Οι ασκούμενοι δικαιούνται δύο (2) ημέρες άδεια κάθε μήνα. Επομένως μπορούν, με τη σύμφωνη γνώμη της επιχείρησης, να πάρουν τις μέρες αυτές όλες μαζί στον ίδιο μήνα. 
Σημαντικό: όλες οι ημέρες αδείας θα πρέπει να δικαιολογούνται με έγγραφο (είτε βεβαίωση εξεταστικής είτε χαρτί ιατρού σε περίπτωση ασθενείας) και να επισυνάπτονται στο παρουσιολόγιο. Οι άδειες δεν μπορούν να ξεπερνούν τις 6 ημέρες συνολικά. 
Επίσης, δεν υπάρχουν ρεπό. Είναι κανονική εργασία, πενθήμερη, 8ωρη και οι άδειες δίνονται μόνο για συγκεκριμένο λόγο και δικαιολογημένες. 

18. Υπάρχει κάποια ασφαλιστική κάλυψη; 
Ναι. Η ασφάλιση των ασκούμενων φοιτητών (έναντι εργατικού ατυχήματος μόνον, όχι ιατροφαρμακευτικής περίθαλψης) καλύπτεται από το Κέντρο Ερευνών του Πανεπιστημίου Πειραιώς. Δεν παρέχονται ένσημα καθώς η πρακτική πραγματοποιείται στα πλαίσια της εκπαιδευτικής διαδικασίας. Η πληρωμή δηλώνεται στην εφορία αλλά όχι ως εισόδημα. Δεν φορολογείται. 

19. Υπάρχει κάποια αμοιβή για τις υπηρεσίες που θα παρέχω στα πλαίσια της Πρακτικής Άσκησης;
Ναι. Το ύψος της αμοιβής των φοιτητών εξαρτάται από τους διαθέσιμους πόρους και μεταβάλλεται κάθε ακαδημαϊκό έτος. Για το τρέχον ακαδημαϊκό έτος ανέρχεται στο ποσό των 350,00 ευρώ/μήνα (πλέον ασφαλιστικών εισφορών).
ΠΡΟΣΟΧΗ: Για να πληρωθούν οι ασκούμενοι με όλο το προβλεπόμενο ποσό θα πρέπει να έχουν απασχοληθεί και τους τρεις μήνες, με την προϋπόθεση ότι συμπληρώνουν τουλάχιστον 20 εργάσιμες ημέρες/μήνα. Αν κάποιος φοιτητής διακόψει νωρίτερα την Πρακτική Άσκηση, αποκλείεται από το πρόγραμμα, και παραιτείται οιασδήποτε αμοιβής του και αξίωσης από το πρόγραμμα Πρακτικής Άσκησης και το Τμήμα. Επίσης, δεν μπορεί να αντικαταστήσει το μάθημα της Πρακτικής Άσκησης με άλλο μάθημα επιλογής 8ου εξαμήνου.
Σχετικά με την πληρωμή, το Γραφείο Πρακτικής στέλνει τις εντολές πληρωμής στο Κέντρο Ερευνών του ΠΑ.ΠΕΙ. αμέσως μετά την ολοκλήρωση του προγράμματος και έπειτα προωθούνται στο ΕΣΠΑ για την οριστικοποίησή τους. Θεωρητικά γύρω στα μέσα Νοέμβρη ή το αργότερο πριν τις διακοπές των Χριστουγέννων ολοκληρώνεται η πληρωμή.

20. Τι έγγραφα πρέπει να παραδώσω κατά την έναρξη και τη λήξη της Πρακτικής Άσκησης;
Με την ολοκλήρωση της πρακτικής άσκησης οι φοιτητές καταθέτουν στο Γραφείο Πρακτικής Άσκησης τα ακόλουθα έντυπα, συμπληρωμένα, υπογεγραμμένα και σφραγισμένα από τον υπεύθυνο του φορέα υποδοχής:
· Ημερήσιο Παρουσιολόγιο 
· Έντυπο Αξιολόγησης από Φορέα Υποδοχής
· Έντυπα ΈΡΓΑΝΗ (Ε3.5 Έναρξης-Λήξης)
· 2 Συμβάσεις (σε περίπτωση που δεν έχουν παραδοθεί εγκαίρως μετά την έναρξη της Π.Α.) 
· Απογραφικό Εισόδου
· Απογραφικό Εξόδου
· Έντυπο Αξιολόγησης από Φοιτητή
· Έκθεση Περιγραφής Έργου 
Η αποστολή των εντύπων μπορεί να γίνει και ταχυδρομικά, αλλά όχι ηλεκτρονικά.

21. Που μπορώ να απευθυνθώ για τυχόν άλλες απορίες σχετικά με την Πρακτική Άσκηση;
Αναλογα με το θέμα που σας απασχολεί, είναι πολύ σημαντικό για την εύρυθμη λειτουργία του Προγράμματος να απευθύνεστε στο σωστό τμήμα (Γραφείο Πρακτικής, Γραμματεία Τμήματος, Τεχνική υποστήριξη) για να λαμβάνετε ενημέρωση και οδηγίες, καθώς το κάθε τμήμα είναι αρμόδιο να διεκπεραιώνει συγκεκριμένες διαδικασίες σχετικά με την Πρακτική Άσκηση:

Γραφείο Πρακτικής Άσκησης: Για οποιοδήποτε διαδικαστικό ζήτημα (π.χ. συμβάσεις), καθώς και για οποιοδήποτε θέμα που αφορά τη χρήση της πλατφόρμας “e-praktiki”, οι φοιτητές θα πρέπει να επικοινωνούν με το Γραφείο Πρακτικής Άσκησης.


Γραμματεία Τμήματος: Για θέματα που σχετίζονται με την Πρακτική Άσκηση ως μάθημα (πχ δήλωση, βαθμολογία κλπ.), οι φοιτητές θα πρέπει να απευθύνονται στη Γραμματεία του Τμήματος.

Helpdesk Πρακτικής Άσκησης: Για θέματα τεχνικής υποστήριξης, οι φοιτητές θα πρέπει να επικοινωνούν με το Helpdesk της Πρακτικής Άσκησης στο cmak@unipi.gr ή στο τηλέφωνο 210 4142532.

ΠΡΑΚΤΙΚΗ ΑΣΚΗΣΗ ΕΚΤΟΣ ΕΣΠΑ 

22. Ποιοι φοιτητές δικαιούνται να κάνουν Πρακτική Άσκηση εκτός ΕΣΠΑ;
Oι φοιτητές που μπορούν να δηλώσουν το μάθημα της Πρακτικής Άσκησης.

23. Ποια είναι η διαδικασία που θα πρέπει να ακολουθήσω για να κάνω Πρακτική Άσκηση εκτός ΕΣΠΑ;
Η ίδια διαδικασία που ακολουθείται μέσω ΈΣΠΑ, δεν υπάρχει διαφορετική ανακοίνωση.

24. Μπορώ να κάνω 2 αιτήσεις για πρακτική; Να κάνω αίτηση για πρακτική μέσω ΕΣΠΑ και αν δεν πληρώ τα κριτήρια να επιλέξω την πρακτική εκτός ΕΣΠΑ;
Θα γίνει 1 αίτηση κανονικά μόνο για την πρακτική μέσω ΕΣΠΑ. Κάθε φοιτητής/τρια, έχει την επιλογή για πρακτική εκτός ΕΣΠΑ με την προϋπόθεση να βρει φορέα ο οποίος αναλαμβάνει να καλύψει εξολοκλήρου το ποσό των 1050€ μεικτά που αντιστοιχεί στο συνολικό ποσό των 3 μηνών πρακτικής ή μεγαλύτερο. Συνήθως επιλέγονται όλοι οι φοιτητές για πρακτική μέσω ΕΣΠΑ ακόμη και αν κάποιοι είναι στους επιλαχόντες διότι γίνεται προσπάθεια να δίνονται θέσεις από άλλα Τμήματα που έχουν λιγότερες αιτήσεις.

25. Υπάρχουν κριτήρια για να κάνω Πρακτική Άσκηση εκτός ΕΣΠΑ;
Είναι τα ίδια με της Πρακτικής μέσω ΕΣΠΑ, ωστόσο μπορούν να τεθούν επιπλέον κριτήρια από τον εκάστοτε Φορέα Υποδοχής.

26. Πόσο χρονικό διάστημα διαρκεί η πρακτική εκτός ΕΣΠΑ; 
3 μήνες, όσο διαρκεί και η πρακτική μέσω ΕΣΠΑ. 

27. Λαμβάνω επίδομα αναπηρίας/ασθενείας/σύνταξη. Θα κοπεί κατά τη διάρκεια της πρακτικής μου εκτός ΕΣΠΑ; 
Οι φοιτητές/τριες κατά τη διάρκεια της Πρακτικής Άσκησης τους, εκτός από το δικαίωμα αποζημίωσης και ασφάλισής τους, δεν αποκτούν κανένα άλλο δικαίωμα εργασιακής ή συνταξιοδοτικής μορφής, όπως ισχύει και για την πρακτική άσκηση μέσω ΕΣΠΑ.
H Πρακτική Άσκηση θα πρέπει να θεωρείται ως εκπαιδευτική διαδικασία όσον αφορά τον/την φοιτητή/τρια και εργασιακή όσον αφορά τον Φορέα Υποδοχής. Με τη διττή αυτή ιδιότητα, ο/η φοιτητής/τρια δε θα εμφανίζεται ως εργαζόμενος υποκείμενος σε τυχόν κατάργηση ειδικών επιδομάτων που τυχόν λαμβάνει (π.χ. αναπηρίας, σύνταξη γονέων λόγω θανάτου, κλπ), ενώ ο εργοδότης θα μπορεί να
εντάσσει τις οικονομικές του υποχρεώσεις που απορρέουν από τη σύμβαση, ως έξοδα μισθοδοσίας της επιχείρησής του.

28. Υπάρχει κάποια ασφαλιστική́ κάλυψη για πρακτική εκτός ΕΣΠΑ; 
Στην περίπτωση που η αποζημίωση του/της φοιτητή/τριας καταβάλλεται από το Φορέα Υποδοχής, τότε η ασφαλιστική κάλυψη πρέπει να καλύπτει τουλάχιστον τον επαγγελματικό κίνδυνο δηλαδή 1% επί του τεκμαρτού ημερομίσθιου 12ης ασφαλιστικής κλάσης ΕΦΚΑ όπως ισχύει κάθε φορά.

29. Υπάρχει κάποια αμοιβή για τις υπηρεσίες που θα παρέχω στα πλαίσια της Πρακτικής Άσκησης εκτός ΕΣΠΑ;
Το ποσό αμοιβής είναι 350 ευρώ μεικτά ανά μήνα, όπως και μέσω ΕΣΠΑ ή μεγαλύτερο.

30. Τι έγγραφα πρέπει να παραδώσω κατά την έναρξη και τη λήξη της Πρακτικής Άσκησης;
· Έντυπα ΈΡΓΑΝΗ (Ε3.5 Έναρξης-Λήξης)
· 2 Συμβάσεις (σε περίπτωση που δεν έχουν παραδοθεί εγκαίρως μετά την έναρξη της Π.Α.) 
· Παρουσιολόγιο,
· Έκθεση αξιολόγησης φοιτητών
· Έκθεση αξιολόγησης εταιρειών.

31. Μπορεί κάποιος φοιτητής να αλλάξει φορέα εν μέσω Πρακτικής Άσκησης?
Ναι μπορεί αν :
1. Υπάρχει σοβαρός λόγος υγείας που να αποδεικνύεται 
2. Αν υπάρχει σοβαρό πρόβλημα συνεργασίας μεταξύ φορέα Υποδοχής και φοιτητή 
3. Αν διαπιστωθεί ότι δεν τηρούνται τα συμφωνηθέντα επί της Πρακτικής άσκησης. 
Σε περίπτωση που διακοπεί για κάποιον από τους παραπάνω λόγους η Πρακτική Άσκηση, θα μπορεί να συνεχιστεί ώστε να ολοκληρωθεί το υπόλοιπο χρονικό διάστημα που απομένει μόνο σε περίπτωση που συμφωνήσει ο Φορέας Υποδοχής, σε διαφορετική περίπτωση θα πρέπει να ξεκινήσει από την αρχή.

